Ċittadini sinjuri mill-Kenja jinsabu interessati fl-iskema taċ-ċittadinanza Maltija. Sorsi qrib Kastilja li tkellmu ma' Newsbook.com.mt qalu li dawn il-Kenjani jinsabu interessati li jinvestu fil-propjeta' imma wkoll f'xi forma ta' negozju f'Malta. Dan ġie kkonfermat ukoll minn rappreżentant ta' Henley Estates fl-Afrika ta' Isfel li hija kumpanija ta' Henley & Partners. Il-Gvern Malti ffirma kuntratt ma' Henley & Partners biex din tmexxi l-iskema Maltija taċ-ċittadinanza b'investiment. Rapporti ta' Henley & Partners li dehru fil-midja internazzjonali jikkonferma li l-Afrikani li jridu jixtru ċ-ċittadinanza ta' pajjiż ieħor fil-passat kienu qed iħarsu lejn l-iskemi ta' pajjiżi fil-Karibew bħal Antigua u l-Barbuda. Dan għaliex joffru aċċess lejn l-Afrika ta' Isfel mingħajr il-bżonn tal-visa. Is-sorsi li tkellmu ma' Newsbook.com.mt qalu li Henley & Partners qed jippromwovu l-iskema Maltija għaliex din iġġib magħha ċ-ċittadinanza Ewropea u l-moviment ħieles. Jirriżulta li l-interess fl-Afrika lejn l-iskema Maltija ġejja l-iżjed minn pajjiżi fit-tramuntana. Fix-xhur li għaddew, Newsbook.com.mt kien żvela kif persuni mill-Arabja Sawdija, fosthom membri mill-familja rjali, wkoll jinsabu interessati fl-iskema Maltija taċ-ċittadinanza b'investiment.